Børnetallet i Støvring stiger i disse år så kraftigt, at Rebild Kommune mangler plads til pasning.

Der er travlhed ved børnehaven Skovhuset i Støvring. Rigtig mange tilflyttere har fået børnetallet i Støvring til at eksplodere, og det giver nu pladsproblemer. - Vi skal holde udvalgsmøde, hvor vi skal finde ud af, hvad vi gør.  Vi har problemer med at finde plads til de 12 ekstra børn, der har opstart her fra 1. februar, og vi er også udfordret med plads til de ekstra børn i marts og april, siger Anders Norup, der er formand i Ungdomsudvalget i Rebild Kommune Rebild Kommune har så store udfordringer med pladsen, at de må opstille en pavillion ved børnehaven eller inddrage et tidligere bosted for psykisk og fysisk handicappede som pasningssted. - Vi finder en løsning hurtigt. Der er plads til alle nye børn i kommunen, og forældrene skal nok få at vide i god tid, hvor børnene skal være, forklarer Anders Norup, formand i Ungdomsudvalget.